Wezîrê Karanê Zereyî Swêdî Mîkael Damberg mabênê menga verêne de seba ke çeteyê DAÎŞ’î bêrê muhakemekerdene şibi serdana tayê welatanê Ewropa û pêşnîyazê kombîyayîşêk kerdibi.
Kombîyayîş Stockholm de ame viraştene, Norweç, Fînlandîya, Danîmarka, Avusturya, Almanya, Fransa, Belçîka, Holanda, Swêd û Îngîlîstanî ra pisporî û reyna selahîyetdarê Ûnîtado ke girêdayîyê Yewîya Ewropa û Neteweyê Yewbîyayeyî yo, tewrê kombîyayîşî bîyî.
Dambergî kombîyayîşê çapemenîye de qisey kerd û da zanayene ke, seba înan ê ke Iraq û Sûrîye de zulmêko gird kerdo bivejîyê vernîya mehkeme, çi destê înan ra bêro ê do bikerê.
Goreyê polîsê Asayîşî yê Swêdî nêzdîyê 300 cîhadciyî beşdarî mîyanê refê DAÎŞ’î bîyî. Nînan ra nêmeyê ci agêrayî. Yeno texmînkerdene ke destê hêzanê YPG’yî de nêzîdîyê 50 hemwelatijê Swêdî estê.
